
A Dunaszerdahleyi járás helységneveinek vizsgálata

Resume
 
A nevek eredeztetése, a névadás motivációja, indítékai a széles nagyközönség számára is a legértékesebb és legszínesebb részei a nyelvtudománynak (KÁZMÉR 1993, 18). Ez a megállapítás igaz az onomasztika egész kutatási területére, beleértve a helynévkutatást is.
 
Munkám témájául azért választottam a Dunaszerdahelyi járás településeinek névvizsgálatát, mert csallóköziként és felvidéki magyarként is egyaránt fontosnak tartom, hogy ismerjük a minket körülvevő települések múltját és neveinek eredetét.
 
Dolgozatom elején egy rövid áttekintést adok a névtanról, a helynévkutatás történetéről, valamint a vizsgált terület történelméről. Egy fejezet erejéig kitértem az első Csehszlovák Köztársaság idején történő betelepítésekre is, mivel a vizsgált névanyagban megtalálható pár telepes falu is. Munkám fő témájának a településnevek funkcionális és szemantikai vizsgálatát tartom, melyhez a téma talán legelismertebb szakemberének HOFFMANN Istvánnak a kategorizálását vettem alapul. HOFFMANN újszerű feldolgozása merőben más szempontból közelítette meg a településnevek csoportosítását. Ezen újfajta megközelítés lényege, hogy összegezte, megvizsgálta elődei munkáinak használhatóságát valamint hátrányukat is, és létrehozta saját rendszerezését, mely nagyszámú mikrotoponímiai anyag feldolgozására is alkalmas (HOFFMANN 2007, 41). A névszerkezeti elemzés alapjának a névrészt tekintette. Dolgozatom következő fejezete a Dunaszerdahelyi járásban található helynevek konkrét elemzését tartalmazza, érintve az egy- és kételemű helyneveket (funkcionális felosztás), valamint BENKŐ Loránd munkája alapján a szemantikai részt dolgoztam fel. A lexikális-morfológiai, valamint a keletkezéstörténeti vizsgálathoz ANGYAL László munkáját vettem alapul. Szakdolgozatom záró része tartalmazza az adattárat, amelyben fel vannak tüntetve a települések hivatalos magyar és szlovák nevei, valamint a neveiknek változatai időrendi sorrendben. Az adattári részt tekintem munkám fő részének, mivel ez szolgál alapul a funkcionális-szemantikai valamint a lexikai-morfológiai szempontú vizsgálatokhoz. A kutatók közül eddig kevesen foglalkoztak a felvidéki helynevek ilyen fajtájú kutatásával. Ezen munkák közül szeretném kiemelni TÖRÖK Tamás: Települések az Alsó-Ipoly mentén, valamit ANGYAL László: Szinkrón nyelvészeti módszerek alkalmazása a helynévkutatásban című tanulmányokat, melyek átfogó képet adnak egy térség helyneveinek elemzéséről.



